जम्मू च इस चाल्ली दियां समाजी वहबूद ते लोक-दियां संस्था कायम करने आले लाला हंसराज देश व्यापी स्वदेशी आंदोलनै दे बी बड़े कट्टर हामी हे। इस गल्लै दा समर्थन करने आस्तै लाला जी ने पैह्‌लें आपूं सिर्फ खद्दर दे टल्ले लाने दा हलफ लैता ते ओदे पर अमल कीता। सन 1930 ई. च महात्मा गांधी दे गिरफ्तार किरी लैते जाने पर, सारे मुलखै दे कन्ने-कन्ने जम्मू च बी इक मकम्मल हड़ताल कीती गेई ही ते बदेशी टल्लें दी होली फूकी गेई ही. में उसलै सिरी रणबीर हाई स्कूलै च 9मीं जमाती दा विघार्थी हा। मिगी अज्ज बी उस दिनै दी ओ होली ते उस दी ओ ज्वाला भलेआं चेता ऐ आगुंए चा मेरे मनै पर लाला हंसराज दा गै कोमल संजीदा मुहांदरा बड़े पक्के तौरै पर अंकत ऐ। इस गल्लै करी उंदे पर वेकफिल्ड नां दे इक अंग्रेज मनिस्टरै दे कारण, बगाबत दा मकद्दमा बी दर्ज कीता गेआ हा, पर बाद च महाराजा दे हुकम कन्ने ओ मकद्दमा बापस लेई गेआ हा।